Anders Fjelstad

Anders Fjelstad (1879–1955) var en norsk politiker og agronom. Han var konsultativ statsråd i eksilregjeringen i London 1940–1943 og representerte Bondepartiet.

 Bakgrunn 
Han vokste opp på Øvre Fjelstad i Ringsaker og overtok gården etter foreldrene.

Han var utdannet fra Norges landbrukshøgskole. Han fikk i 1908 en stilling ved Norges delegasjon ved det internasjonale landbruksinstituttet i Roma, som ble forløperen til FNs organisasjon for ernæring og landbruk. Fjelstads stilling ble etter hvert utvidet til Norges landbruksutsending i Europa, som han var frem til 1927. Han var i 1926 med på å organisere den første verdenskongressen for skogbruk.

Hans internasjonale erfaring gjorde at han var aktuell til vervet som utenriksminister i Peder Kolstads regjering i 1931, men Birger Braadland endte til slutt opp med å bli foretrukket fremfor Fjelstad.

Fjelstad var også aktiv i Fedrelandslaget, og satt i organisasjonens råds- og landsstyrer på 1920-tallet. Han hadde også sentrale verv i landbruket, som formann i Omsetningsrådet og Norges Fleskesentral, en forløper til Gilde.

 Virke under Andre verdenskrig 
Ved det tyske angrepet på Norge i 1940 befant Fjelstad seg i Frankrike som landbruksutsending. I det siste statsrådet før regjeringen Nygaardsvold forlot Norge ble det vedtatt å utvide den slik at alle stortingspartiene fikk plass, og Fjelstad ble valgt til å representere Bondepartiet som konsultativ statsråd. Han sluttet seg til eksilregjeringen i London den 29. juni, og hadde stillingen frem til 7. oktober 1943. I regjeringen gikk Fjelstad inn for å få utenriksminister Halvdan Koht erstattet samtidig som han tok til orde for en mer selvstendig norsk linje i forholdet til Storbritannia, men var ellers stort sett anonym i regjeringsarbeidet.

I 1945 ble Fjelstad utnevnt til landbruksråd ved Norges ambassade i Washington.

 Referanser 

 Eksterne lenker 


Kategori:Sp-statsråder
Kategori:Nordmenn fra andre verdenskrig
Kategori:Fedrelandslaget
Kategori:Den islandske falkeorden
Kategori:Italias kroneorden
Kategori:Personer fra Ringsaker kommune